**POZIV ZA MEDIJE**

HRVATSKA AKADEMIJA ZNANOSTI I UMJETNOSTI

Razred za medicinske znanosti

Klinički bolnički centar *Sestre milosrdnice*

Klinika za onkologiju i nuklearnu medicinu

Hrvatsko društvo za štitnjaču Hrvatskog liječničkog zbora

organiziraju

**6. znanstveni simpozij »Josip Matovinović« na temu**

**JOD I JODNA PROFILAKSA**

13. prosinca 2019. od 9.00 do 13.30 sati

Palača Hrvatske akademije znanosti i umjetnosti

Trg Nikole Šubića Zrinskog 11, Zagreb

Dostatan unos joda od neprocjenjivog je značaja za svaku populaciju. Nedostatan unos joda uzrokuje brojne funkcijske i razvojne poremećaje od kojih je najvažnije zaostajanje u psihomotornom razvoju. Najosjetljivije skupine su trudnice i djeca zbog važnosti hormona štitnjače za rast i razvoj ploda i malog djeteta.

Hrvatska je u prošlosti bila područje s teškim nedostatkom joda uz pojavu kretenizma. Učestalost guše u kontinentalnim dijelovima zemlje iznosila je poslije drugog svjetskog rata 50-90%. Godine 1953. uveden je u bivšoj Jugoslaviji prvi zakon o obveznom jodiranju soli s 10 mg Kalij-jodida (KI) po kg soli. Deset godina kasnije zabilježeno je u Hrvatskoj trostruko smanjenje učestalosti guše uz nestanak kretenizma.

Zbog prisutnosti blagog do umjerenog nedostatka joda, na inicijativu akademika Zvonka Kusića, uveden je u Hrvatskoj 1996. godine Novi zakon o obveznom jodiranju soli s 25 mg KI po kg soli. Provođenje navedene zakonske odredbe sustavno je praćeno putem Nacionalnog programa kao i domaćih i međunarodnih znanstvenih projekata koje provodi Klinika za onkologiju i nuklearnu medicinu Kliničkog bolničkog centra Sestre milosrdnice, Referentni centar za bolesti štitnjače Ministarstva zdravstva Republike Hrvatske.

Epidemiološka istraživanja gušavosti pokazala su u 2002. i 2009. godine dostatan unos joda u Hrvatskoj. Time se Hrvatska uključila među zemlje koje su najbolje riješile problem gušavosti i nedostatnog unosa joda.

Godine 2009. u organizaciji Hrvatskog društva za štitnjaču Hrvatskog liječničkog zbora i Razreda za medicinske znanosti HAZU organiziran je u Hrvatskoj akademiji znanosti i umjetnosti Simpozij „Jodna profilaksa – iskustva i nedoumice“. Nakon točno deset godina u organizaciji Hrvatskog društva za štitnjaču HLZ-a i Razreda za medicinske znanosti HAZU održava se u Hrvatskoj akademiji znanosti i umjetnosti 6. znanstveni simpozij „Josip Matovinović“ pod nazivom „Jod i jodna profilaksa“. Profesor Matovinović je doajen Hrvatske endokrinologije i otac prvog zakona o jodiranju soli iz 1953. godine.

Na Simpoziju će održati predavanja eminentni hrvatski stručnjaci iz područja endokrinologije i nuklearne medicine kao i laboratorijske dijagnostike. Uz povijest jodne profilakse u Hrvatskoj, Simpozij će obraditi ulogu joda u organizmu, metodologiju određivanja joda, a biti će prikazani i **novi podaci o unosu joda u Hrvatskoj**, rezultati domaćih i međunarodnih projekata od kojih navodimo istraživački projekt Hrvatske zaklade za znanost „Istraživanje unosa joda u trudnoći i djetinjstvu u svjetlu nacionalne strategije prevencije poremećaja uzrokovanih nedostatkom joda“, čiji je voditelj akademik Zvonko Kusić.

Ured za odnose s javnošću i medije HAZU